林文節紹聖日記前帖贊
作者：岳珂
朝代：宋

paragraphs: 史本乎公，不厭於複。
重觀紹聖以來之記述，初無及于鄭雍。
非親札之具存，雖欲考之而孰從。
如王誼李祉之實迹，徧考史錄，皆無預乎此案之中。
酈保姓名，亦各不同。
至于韓忠彥力諫興獄，直乞陛下且與含容。
安燾面析章惇，以爲鄉風。
此皆繫其人之大節，而金匱之汗青，皆泯泯于二人之忠。
凡此帖紙之所具，以同時附會白帖子之人，猶能秉直以寫其衷。
抑可以見人心之是非，本無所蔽蒙也。
然于此時，凡六人者皆有所抗論，獨雍首尾噤然若不預者。
佩玉端委，接武夔龍，又何其無一言之獻替，廣于四聰耶。
迎合于始，循默于終，而迄不免于黨籍之歸，此枉道事人之所以不勝於直躬也。